Alexandra Bastedo

Alexandra Bastedo (1946–2014) var en britisk skuespiller spesielt kjent fra tv-serien The Champions. Hun var også kjent som en mangeårig forkjemper for dyrevern og utgav flere bøker om emnet.

Bastedo medvirket i 23 filmer og drøyt 30 tv-produksjoner i løpet av karrieren. Hun gjorde også en del sceneopptredener.

Bakgrunn 
Hun ble født Alexandra Lendon Bastedo i Hove, England som datter av Dorina Rescagliova (1917–2001) og Gilbert Lendon Bastedo (1915–1985). Hun tok utdannelse ved Brighton and Hove High School og Brighton School of Drama.

Karriere 
Hun filmdebuterte i 13 Frightened Girls (1963) og hadde senere større roller i filmer som blant annet I Can't... I Can't (1970), The Blood Spattered Bride (1972), The Ghoul (1975), Find the Lady (1976) og Estigma (1980). Det kan også nevnes at hun hadde en mindre birolle i James Bond-parodien Casino Royale (1967).

Hun tv-debuterte i en episode av The Count of Monte Cristo (1964) og hadde senere faste roller i serier som The Champions (1968–1969), Codename (1970) og miniserien Gåten på Afroditeøya (1979). Utover dette medvirket hun i noen tv-filmer, deriblant westernfilmen Draw! (1984), samt hadde gjesteopptredener i serier som blant annet Compact (7 episoder, 1964–1965), Helgenen (1965 og 1967), Randall and Hopkirk (Deceased) (1969), Jason King (1971), The Adventurer (1972), The Starlost (1973), Absolutt fabelaktig (1992) og Østkantfolk (2 episoder, 2008).

Privatliv og død 
Bastedo ble gift i 1980 med skuespiller og regissør Patrick Garland. De var gift frem til hans død i 2013. Bastedo døde av brystkreft året etter, 67 år gammel.

Bibliografi 
 Alexandra Bastedo, Beware Dobermanns, Donkeys and Ducks (Parkwest: Robson Books, 1998) 
 Alexandra Bastedo og Jeannie Kemnitzer, Canine Care and Cuisine: The Healthy Dog Book (Parkwest: Robson Books, 2000) 
 Alexandra Bastedo og Jeannie Kemnitzer, The Healthy Cat Book: Feline Care and Cuisine (Parkwest: Robson Books, 2000)

Referanser

Eksterne lenker 
 
 

Engelske skuespillere
Dyrevernere
Personer fra Hove